Folketing
1999-05-20

Der er jo stor forskel på den debat, der var i 1995, og så den, vi har her i dag. I 1995 var det utrolig svært bare at komme igennem med det, som nogen kaldte for et meget blødt, meget forsigtigt og meget slapt forslag på rygeområdet. Men det var sådan set det, det var muligt at komme igennem med, og på det tidspunkt tænkte jeg: Jamen så tager vi det med. Så kommer vi så langt, og så må vi så senere se, om forholdene ændrer sig. I dag kan man sige, at det har de i sandhed gjort. Der er blevet meget mere forståelse for spørgsmålet, og der er heller ikke længere nogen, der sætter spørgsmålstegn ved, om rygning nu er skadeligt. Det hører man ikke mere, og det tror jeg vi kan takke ikke mindst Tobaksskaderådet for. Det har gjort et fantastisk stykke arbejde, og på de konferencer, det har deltaget i, er det meget klart blevet påvist, hvilke problemer der er.